Asmi ttqaṛib ad d-yaweḍ baba-s, Mqidec yemmuger-it imuqel tamkḥelt yelhan, yekkes-as zznad, dɣa tṣaḥ-it-id. Azekka-nni, nnan-as i baba-tsen: «A baba-tneɣ, aɣaɣ-d iɛawdiwen, win n diri i Mqidec.» yuɣ-asen-ten-id. Asmi ttqarib ad d-yaweḍ, yemmuger-it mqidec, yenna i baba-s: «A baba, awid aten-id-sweɣ.» Akken ten-yewwi ɣer tala ad swen, yenna-asen: « Sew, sew, a ssabqa ixef-ik! » Imiren yewet-it s yissegni s agecrir-is; dɣa aɛawdiw-nni yesqudur. Mi d iwḍen s axxam, dɣa iṣaḥ-it-id. Lhaṣun, kullec yuɣ-asen-t-id baba-tsen, dima qqaren-as: «Ayen n diri i Mqidec.» Ass-nni nnan-as: « Iyyaw anruḥet ansafert! » ruḥen. Leḥḥun, leḥḥun alami d lxali ulac ḥed la tejṛa, la ḥejṛa. Yeɣli-d fell-asen yiḍ. Walan times, ruḥen ɣur-s ufan d axxam n teryel.